Евританија је насељена још у време Антике. Касније је овај простор био у оквиру Византије. Иако је током векова Евританија била у саставу Османског царства, месно становништво никада није било до краја покорено, већ је одржало посебан вид аутономије. После оснивања савремене Грчке 1832. године и наглог развоја привреде у њеним главним средиштима у приморју, почело је исељавање становништва из овог сиромашног и забитог краја. Осипање месног становништва је било додатно потпомугнуто Другим светским ратом и Грчким грађанским ратом, а нису га спречиле ни бројне мере побољшања (електрична струја, ТВ, савремени путеви, данас интернет) живота током последњих деценија.